Nadal nie ten gunste van 'nuwe normaal' | Netwerk24
02 Junie 2020 20:15
Rafael Nadal is nie ten gunste van 'n sogenaamde "nuwe normaal" nie. Foto: Getty Images
Nadal (33), wat met 19 Grand Slam-titels agter sy naam spog, het by die heropening van die Rafael Nadal-akademie in Majorka gesê dit is belangrik dat mense steeds sosiale kontak het.
Geen tennis was sedert Maart moontlik nie, en dit lyk na 'n al hoe groter moontlikheid dat wanneer die sport hervat word, dit minstens vir 'n ruk agter geslote deure beslis sal word.
Nadal sê hy aanvaar dat tenniswedstryde in die afsienbare toekoms vir 'n ruk sonder toeskouers beslis gaan word, maar hy dink nie die gemeenskap moet dit as 'n nuwe normaal aanvaar nie.
"Uiteindelik kan ons terug op die baan (om te oefen) wees, en ek is bly om terug by my akademie te wees en ook dat die kinders weer kan speel. Hulle is so bly en dit is die belangrikste.
"Ek dink aan die vol stadions en dit is hoe ek dit graag sal wil sien. Jy moet geduldig wees en die regte kuur (vir die virus kry), maar ek glo nie daar moet na 'n nuwe normaliteit gesoek word nie.
"Ons hou daarvan om mense te sien, mekaar drukkies te gee, dinge met mekaar te deel en dit is goed wat ons weer moet doen. Ons kan nie aanvaar dat ons vir altyd maatreëls van sosiale distansiëring sal moet volg nie," sê Nadal. – TeamTalk